Han deltog i Copenhagen eSport Challenge 2009, hvor han udfordrede alle der ville spille imod ham i spil som Tekken og Mortal Kombat. Han skulle også dyste imod to wrestlere i spillet WWE: Smackdown vs. RAW. Som humoristisk modsvar udviklede en gruppe unge spiludviklere under arrangementet et spil, hvor man spillede Sidney Lee og skulle flygte fra Tivoli, mens man blev jagtet af sure gamere. Den 22. februar 2009 satte Sidney Lee rekord i bokseringen, idet han syv sekunder inde i første omgang blev knockoutet af Stig Tøftings første slag. Senest er han i november 2010 interviewet til portrætbogen My Reality, der blev udgivet 15. november 2010. Bogen har Maria Lyngsø Hougaard som ghostwriter . I 2010 blev Sidney Lee tegnet som figur i Anders And. Anders And og hans nevøer skulle besøge Danmark, og folkene bag historien ledte efter de tre mest kendte personer i Danmark, som alle danskere kendte og kunne genkende med det samme, Og her blev Sidney så valgt, og tegnet som figuren Slibri Lee, og er dermed en del af Andeby universet, en ære som ud over Sidney, kun tre andre danskere har fået, nemlig statsministeren, dronningen og Caroline Wozniacki. Sidney har siden 2011, årligt lavet radioprogrammet Genialos på Radio24syv med teoretisk fysiker og professor Holger Bech Nielsen. I 2015 var Sidney Lee vært sammen med Anne Kejser til Reality Awards. I 2019 medvirkede Sidney Lee på sangen Vafler af Albert Dyrlund (feat. Jesu Brødre og Sidney Lee). Sangen lå i top 2 på Spotify's mest hørte sange i Danmark i Juni 2019.  Navn Ifølge flere kilder er Sidney Lees fødenavn Søren, hvilket han selv har kaldt for en "direkte løgn". I 1999 deltog han i verdensmesterskabet i kampsportspillet Tekken 3, hvor han kom på en femteplads. På spillets officielle hjemmeside optræder den eneste danske deltager under navnet Søren. Ligeledes skrev Politiken i deres dækning af VM i 1999 om "20-årige Søren Hassel fra København".  Brugt som aprilsnar Go' morgen Danmark på TV 2 brugte den 1. april 2011 Sidney som aprilsnar. Historien lød: I virkeligheden er Sidney Lee en fiktiv person spillet af Michael Brødsgaard. Michael Brødsgaard er psykologistuderende på Aalborg Universitet, og sammen med sine venner besluttede de sig for at lave en karakter for at blive en tv-personlighed i Danmark. Dette blev efter seks år nu afsløret på TV2's Go' Morgen Danmark. Hans mor var ufattelig glad, da hun fik sin søn tilbage, som han var, før han begyndte med dette fupnummer. Allerede den 26. januar havde den nyhedssatiriske hjemmeside RokokoPosten dog en lignende artikel, hvor Sidney Lee blev præsenteret som masterstuderende ved Stanford University.